CELEX: 32021D1037
Language: el
Date: 2021-06-16 00:00:00
Title: Εκτελεστική απόφαση (ΕΕ) 2021/1037 της Επιτροπής της 16ης Ιουνίου 2021 σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Απαγόρευση διαφήμισης και χορηγιών ορυκτών καυσίμων» σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου (Το κείμενο στην αγγλική γλώσσα είναι το μόνο αυθεντικό)

25.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 226/36
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1037 ΤΗΣ ΕΠΙΤΡΟΠΗΣ
         της 16ης Ιουνίου 2021
         σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Απαγόρευση διαφήμισης και χορηγιών ορυκτών καυσίμων» σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΉ ΕΠΙΤΡΟΠΉ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (1), και ιδίως το άρθρο 6 παράγραφοι 2 και 3,
         Εκτιμώντας τα ακόλουθα:
         
                     (1)
                  
                  
                     Στις 22 Απριλίου 2021 υποβλήθηκε στην Επιτροπή αίτηση καταχώρισης της Ευρωπαϊκής Πρωτοβουλίας Πολιτών με τίτλο «Απαγόρευση διαφήμισης και χορηγιών ορυκτών καυσίμων».
                  
               
                     (2)
                  
                  
                     Οι στόχοι της πρωτοβουλίας είναι διατυπωμένοι ως εξής: «Καλούμε την Ευρωπαϊκή Επιτροπή να προτείνει νομοθετική πράξη της ΕΕ, η οποία: θα απαγορεύει τη διαφήμιση των ορυκτών καυσίμων, καθώς και των αεροπορικών, οδικών και πλωτών μεταφορών (πλην των μεταφορικών υπηρεσιών γενικού οικονομικού συμφέροντος) που χρησιμοποιούν ορυκτά καύσιμα· θα απαγορεύει τη διαφήμιση οποιωνδήποτε επιχειρήσεων δραστηριοποιούνται στην αγορά ορυκτών καυσίμων, ειδικότερα στην εξόρυξη, διύλιση, προμήθεια, διανομή ή πώληση ορυκτών καυσίμων· θα απαγορεύει χορηγίες από τις επιχειρήσεις που ορίζονται στο σημείο 2 ανωτέρω και χορηγίες με τη χρήση εμπορικών σημάτων ή ονομασιών που χρησιμοποιούνται για ορυκτά καύσιμα. Ένας τέτοιος νόμος θα ενέπιπτε στην αρμοδιότητα της ΕΕ, καθώς πρόκειται για ρύθμιση της εσωτερικής αγοράς που στοχεύει στη βελτίωση της προστασίας των καταναλωτών, καθώς και σε ένα υψηλό επίπεδο δημόσιας υγείας και περιβαλλοντικής προστασίας. Η εν λόγω νομοθεσία θα μπορούσε μάλιστα να ευαισθητοποιήσει το ευρύ κοινό σχετικά με προϊόντα και τεχνολογίες που ευθύνονται για την κλιματική αλλαγή και άλλες αρνητικές επιπτώσεις για το περιβάλλον και την υγεία. Ως εκ τούτου, θα επιδίωκε στόχους, οι οποίοι προβλέπονται στις πολιτικές της ΕΕ για το περιβάλλον και την προστασία των καταναλωτών, μέσω της εναρμόνισης των κανόνων που διέπουν τη διαφήμιση και τις χορηγίες ορυκτών καυσίμων. Το εν λόγω ζήτημα θα ενέπιπτε στις συντρέχουσες αρμοδιότητες (βλ. άρθρο 4 ΣΛΕΕ), μεταξύ άλλων στους τομείς της εσωτερικής αγοράς, του περιβάλλοντος και της προστασίας του καταναλωτή.»
                  
               
                     (3)
                  
                  
                     Περαιτέρω λεπτομέρειες σχετικά με το αντικείμενο, τους στόχους και το πλαίσιο της πρωτοβουλίας παρατίθενται σε παράρτημα. Ειδικότερα, στο παράρτημα διευκρινίζεται ότι στα εν λόγω ορυκτά καύσιμα συγκαταλέγονται το πετρέλαιο, τα ορυκτά αέρια και ο γαιάνθρακας. Επίσης, το πεδίο εφαρμογής της προτεινόμενης/ζητούμενης απαγόρευσης διευκρινίζεται περαιτέρω· σύμφωνα με τους διοργανωτές, η απαγόρευση θα πρέπει να καλύπτει κάθε άμεση ή έμμεση προώθηση ή διαφήμιση, κάθε δωρεάν ή εκπτωτική διανομή και κάθε σχέση χορηγίας· η απαγόρευση θα πρέπει να ισχύει τόσο εκτός διαδικτύου όσο και στο διαδίκτυο, και να καλύπτει τη διαφήμιση και τις χορηγίες κυρίως στους τομείς του αθλητισμού, της εκπαίδευσης, της επιστήμης, των δημόσιων εκδηλώσεων και των εκδηλώσεων τρίτων για τα μέσα ενημέρωσης. Τέλος, το παράρτημα εξηγεί τους λόγους της πρωτοβουλίας ως εξής: 1) «Τα ορυκτά καύσιμα διαιωνίζουν την κλιματική κρίση και δεν θα πρέπει να διαφημίζονται», 2) «Τα ορυκτά καύσιμα έχουν δημιουργήσει κρίση στον τομέα της δημόσιας υγείας και δεν θα πρέπει να διαφημίζονται», 3) «Οι εταιρείες ορυκτών καυσίμων παραπλανούν τους καταναλωτές και ορισμένες διαπιστώθηκε ότι παραβιάζουν τις κατευθυντήριες γραμμές σχετικά με τις διαφημίσεις» και 4) «Οι χορηγίες ορυκτών καυσίμων χρησιμοποιούνται για την απόκτηση πρόσβασης στους πολιτικούς κύκλους».
                  
               
                     (4)
                  
                  
                     Η ομάδα διοργανωτών υπέβαλε επίσης σχέδιο νομικής πράξης με τίτλο «Απαγόρευση διαφήμισης και χορηγιών ορυκτών καυσίμων: Οδηγία ΕΠΠ». Το πεδίο εφαρμογής του σχεδίου νομικής πράξης είναι «η διαφήμιση των ορυκτών καυσίμων και των επιχειρήσεων ορυκτών καυσίμων και η προώθησή τους: α) στον τύπο και σε άλλες έντυπες εκδόσεις· β) σε όλες τις μορφές οπτικοακουστικών εμπορικών ανακοινώσεων· γ) σε ραδιοφωνικές εκπομπές· δ) σε υπηρεσίες της κοινωνίας της πληροφορίας· και ε) μέσω χορηγιών που σχετίζονται με ορυκτά καύσιμα, συμπεριλαμβανομένης της δωρεάν ή εκπτωτικής διανομής προϊόντων ορυκτών καυσίμων.»
                  
               
                     (5)
                  
                  
                     Στο μέτρο που η πρωτοβουλία αποσκοπεί στη διατήρηση, την προστασία και τη βελτίωση της ποιότητας του περιβάλλοντος, την προστασία της ανθρώπινης υγείας και τη συνετή και ορθολογική χρήση των φυσικών πόρων, η Επιτροπή έχει την εξουσία να υποβάλει πρόταση νομικής πράξης βάσει του άρθρου 192 της Συνθήκης.
                  
               
                     (6)
                  
                  
                     Στον βαθμό που υπάρχουν διαφορές μεταξύ των εθνικών κανόνων, οι οποίες μπορούν να δημιουργήσουν εμπόδια στο εμπόριο και στην άσκηση των θεμελιωδών ελευθεριών και, ως εκ τούτου, μπορούν να επηρεάσουν άμεσα τη λειτουργία της εσωτερικής αγοράς ή να προκαλέσουν σημαντικές στρεβλώσεις του ανταγωνισμού, η Επιτροπή έχει την εξουσία να υποβάλει πρόταση νομοθετικής πράξης για την προσέγγιση των διατάξεων που προβλέπονται στις νομοθετικές, κανονιστικές ή διοικητικές πρακτικές των κρατών μελών και που έχουν ως αντικείμενο την εγκαθίδρυση και τη λειτουργία της εσωτερικής αγοράς βάσει του άρθρου 114 της Συνθήκης.
                  
               
                     (7)
                  
                  
                     Για τους λόγους αυτούς, κανένα μέρος της πρωτοβουλίας δεν βρίσκεται καταφανώς εκτός του πλαισίου των αρμοδιοτήτων της Επιτροπής δυνάμει των οποίων μπορεί να υποβάλει πρόταση για την έκδοση νομικής πράξης της Ένωσης με σκοπό την εφαρμογή των Συνθηκών.
                  
               
                     (8)
                  
                  
                     Το εν λόγω συμπέρασμα δεν προδικάζει την εκτίμηση του κατά πόσον πληρούνται, στην προκειμένη περίπτωση, οι συγκεκριμένες πραγματικές και ουσιαστικές προϋποθέσεις που απαιτούνται για να ενεργήσει η Επιτροπή, συμπεριλαμβανομένης της αναλογικότητας και της συμβατότητας με τα θεμελιώδη δικαιώματα.
                  
               
                     (9)
                  
                  
                     Η ομάδα διοργανωτών έχει προσκομίσει επαρκείς αποδείξεις ότι πληροί τις απαιτήσεις που προβλέπονται στο άρθρο 5 παράγραφοι 1 και 2 του κανονισμού (ΕΕ) 2019/788 και έχει ορίσει τα πρόσωπα επικοινωνίας σύμφωνα με το άρθρο 5 παράγραφος 3 πρώτο εδάφιο του ίδιου κανονισμού.
                  
               
                     (10)
                  
                  
                     Η πρωτοβουλία δεν είναι κατάφωρα καταχρηστική, επιπόλαια ή κακόβουλη και δεν αντίκειται εμφανώς στις αξίες της Ένωσης όπως ορίζονται στο άρθρο 2 της Συνθήκης για την Ευρωπαϊκή Ένωση και στα δικαιώματα που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης.
                  
               
                     (11)
                  
                  
                     Ως εκ τούτου, η πρωτοβουλία με τίτλο «Απαγόρευση διαφήμισης και χορηγιών ορυκτών καυσίμων» θα πρέπει να καταχωριστεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ευρωπαϊκή Πρωτοβουλία Πολιτών με τίτλο «Απαγόρευση διαφήμισης και χορηγιών ορυκτών καυσίμων» καταχωρίζεται.
         
         
            Άρθρο 2
            Η παρούσα απόφαση απευθύνεται στην ομάδα διοργανωτών της Ευρωπαϊκής Πρωτοβουλίας Πολιτών με τίτλο «Απαγόρευση διαφήμισης και χορηγιών ορυκτών καυσίμων», την οποία εκπροσωπούν η κ. Silvia PASTORELLI και η κ. Sílvia DÍAZ PÉREZ, που ενεργούν ως πρόσωπα επικοινωνίας.
         
         
            Βρυξέλλες, 16 Ιουνίου 2021.
            
               
                  Για την Επιτροπή
               
               Věra JOUROVÁ
               
               
                  Αντιπρόεδρος
               
            
         
         
            (1)  ΕΕ L 130 της 17.5.2019, σ. 55.